Oudminister ontken bewerings oor StompieSydney Mufamadi, voormalige kabinetsminister, tydens ‘n mediakonferensie in Johannesburg. Foto: ANA Sydney Mufamadi, voormalige kabinetsminister, het ontken dat hy die destydse spesiale veiligheidseenheid genader het om die ondersoek na die moord op Stompie Seipei te heropen. Dié bewering word gemaak in Winnie, die dokumentêre program oor wyle Winnie Madikizela-Mandela se onstuimige lewe. In die dokumentêr vertel Henk Heslinga, die destydse hoof van die moord-en-roof-eenheid, dat Mufamadi, wat destyds minister van veiligheid en sekuriteit was, hom in 1995 genader het om die ondersoek weer te heropen. Mufamadi het in reaksie hierop gesê om ŉ ondersoek weer te laat open is die verantwoordelikheid van ŉ polisiekommissaris en nie dié van ŉ minister nie. “As ŉ senior beampte het Heslinga van beter geweet. En hoekom sal ek vir hom sê ek is ŉ lid van die ANC se nasionale uitvoerende komitee? Hoekom sou dit vir hom relevant wees?” het Mufamadi gevra. Hy het gesê die polisie het ook nie ŉ “slush fund” gehad soos Heslinga beweer het nie. Die bekroonde dokumentêr is ná Madikizela-Mandela se dood vir die eerste keer uitgesaai. Dit het opslae veroorsaak toe daar in die dokumentêr beweer is dat daar glo ŉ propaganda-plan beraam is deur mense binne die ANC, apartheidsregeringsleiers en joernaliste om Madikizela-Mandela polities te verswak. Mufamadi het Pascale Lamche, die vervaardiger van die dokumentêr, gekritiseer omdat hy nie ŉ kans gegun is om op die bewerings te reageer nie. “Hulle sê dit is ŉ bekroonde dokumentêr. Ek wonder of die mense wat die toekennings uitdeel die kwessie van etiek ook in ag neem. Mense teen wie hierdie skokkende bewerings gemaak word, is lewend en beskikbaar. Hulle is geregtig daarop om hul weergawes te gee.” Hy het gesê Madikizela-Mandela was nie die enigste ANC-leier wat voor die Waarheids-en-Versoeningskommissie verskyn het nie. Verskeie ander, insluitend hyself, het ook verskyn in verband met die ontvoering van ŉ polisiebeampte tydens die apartheidsjare.